Document ID: 32008R0924

REGULAMENTUL (CE) NR. 924/2008 AL COMISIEI
din 19 septembrie 2008
de fixare a limitelor cantitative pentru exporturile de izoglucoză peste cotă până la sfârșitul anului de comercializare 2008/2009
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 61 primul paragraf litera (d), coroborat cu articolul 4,
întrucât:
(1)
În conformitate cu articolul 61 primul paragraf litera (d) din Regulamentul (CE) nr. 1234/2007, zahărul și izoglucoza produse în surplus față de cotele menționate la articolul 7 din același regulament pot fi exportate numai în limite cantitative care urmează să fie fixate.
(2)
Regulamentul (CE) nr. 951/2006 al Comisiei (2) stabilește norme de punere în aplicare detaliate pentru exporturile peste cotă, în special în ceea privește eliberarea licențelor de export. Cu toate acestea, este necesar ca limita cantitativă să fie fixată pentru fiecare an de comercializare, ținând seama de eventualele oportunități pe piețele de export.
(3)
Exporturile din Comunitate reprezintă o parte importantă din activitatea economică a anumitor producători comunitari de zahăr și izoglucoză, care și-au creat piețe tradiționale în afara Comunității. Exporturile de zahăr și izoglucoză spre acele piețe ar putea fi viabile din punct de vedere economic și fără acordarea de restituiri la export. În acest scop, este necesară fixarea unei limite cantitative pentru exporturile de zahăr și izoglucoză peste cotă, astfel încât producătorii comunitari în cauză să poată continua să își aprovizioneze piețele tradiționale.
(4)
Pentru anul de comercializare 2008/2009, se estimează că fixarea limitelor cantitative pentru exporturile peste cotă la 650 000 tone echivalent zahăr alb pentru zahăr, respectiv 50 000 tone substanță uscată pentru izoglucoză ar corespunde cererii de pe piață.
(5)
Exporturile comunitare către anumite destinații apropiate și către țările terțe care aplică produselor comunitare un tratament preferențial la import se află în prezent într-o poziție concurențială deosebit de favorabilă. În plus, este necesar să se excludă anumite destinații apropiate din rândul destinațiilor eligibile, pentru a reduce la minimum riscul de fraudă și pentru a preveni orice abuz legat de reimportarea sau reintroducerea în Comunitate a zahărului sau izoglucozei peste cotă.
(6)
Având în vedere că riscul de eventuale fraude în ceea ce privește izoglucoza este considerat mai scăzut datorită naturii produsului, țările din Balcanii de Vest ale căror autorități trebuie să elibereze certificate de export pentru a confirma originea produselor din zahăr sau izoglucoză exportate în Comunitate ar trebui exceptate de la această excludere.
(7)
Măsurile prevăzute în prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Fixarea limitei cantitative pentru exporturile de zahăr peste cotă
(1) Pentru anul de comercializare 2008/2009, care durează de la 1 octombrie 2008 la 30 septembrie 2009, limita cantitativă menționată la articolul 61 primul paragraf litera (d) din Regulamentul (CE) nr. 1234/2007 este de 650 000 tone pentru exporturile fără restituire de zahăr alb peste cotă încadrat la codul NC 1701 99.
(2) Exporturile efectuate în limita cantitativă fixată la alineatul (1) sunt autorizate pentru toate destinațiile, cu excepția următoarelor:
(a)
țări terțe: Andorra, Liechtenstein, Sfântul Scaun (Cetatea Vaticanului), San Marino, Croația, Bosnia și Herțegovina, Muntenegru, Albania, Fosta Republică Iugoslavă a Macedoniei și Serbia, precum și Kosovo, în sensul Rezoluției 1244/99 a Consiliului de Securitate al ONU;
(b)
teritorii ale statelor membre care nu fac parte integrantă din teritoriul vamal al Comunității: Insulele Feroe, Groenlanda, insula Helgoland, Ceuta, Melilla, comunele Livigno și Campione d’Italia și zonele din Republica Cipru necontrolate efectiv de Guvernul Republicii Cipru;
(c)
teritorii europene ale căror relații externe sunt gestionate de un stat membru, dar care nu fac parte integrantă din teritoriul vamal al Comunității: Gibraltar.
Articolul 2
Fixarea limitei cantitative pentru exporturile de izoglucoză peste cotă
(1) Pentru anul de comercializare 2008/2009, care durează de la 1 octombrie 2008 la 30 septembrie 2009, limita cantitativă menționată la articolul 61 primul paragraf litera (d) din Regulamentul (CE) nr. 1234/2007 este de 50 000 tone substanță uscată, pentru exporturile fără restituire de izoglucoză peste cotă încadrată la codurile NC 1702 40 10, 1702 60 10 și 1702 90 30.
(2) Exporturile efectuate în limita cantitativă fixată la alineatul (1) sunt autorizate pentru toate destinațiile, cu excepția următoarelor:
(a)
țări terțe: Andorra, Liechtenstein, Sfântul Scaun (Cetatea Vaticanului), San Marino, Croația, Bosnia și Herțegovina, Muntenegru, Albania și Fosta Republică Iugoslavă a Macedoniei;
(b)
teritorii ale statelor membre care nu fac parte integrantă din teritoriul vamal al Comunității: Insulele Feroe, Groenlanda, insula Helgoland, Ceuta, Melilla, comunele Livigno și Campione d’Italia și zonele din Republica Cipru necontrolate efectiv de Guvernul Republicii Cipru;
(c)
teritorii europene ale căror relații externe sunt gestionate de un stat membru, dar care nu fac parte integrantă din teritoriul vamal al Comunității: Gibraltar.
(3) Exportul produselor menționate la alineatul (1) este autorizat numai în cazul în care acestea îndeplinesc condițiile stabilite la articolul 4 din Regulamentul (CE) nr. 951/2006.
Articolul 3
Intrare în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 octombrie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 septembrie 2008.

Labels: 3
17